আজ কেন্দ্রীয় বাজেট পেশ, মধ্যবিত্তকে স্বস্তি দেবেন অর্থমন্ত্রী?

নয়াদিল্লি: আজ শনিবার বেলা ১১টায় কেন্দ্রীয় বাজেট (Union Budget 2025) পেশ করবেন অর্থমন্ত্রী নির্মলা সীতারামন (Niramal Sitharaman)। দেশের অর্থনীতির মন্থর গতি, টাকার মূল্যে পতন এবং ভূ-রাজনৈতিক অনিশ্চয়তার মধ্যে আজকের বাজেট অত্যন্ত তাৎপর্যপূর্ণ। দরিদ্র এবং মধ্যবিত্তদের জন্য এবার কি কিছু থাকবে, প্রশ্ন সেটাই। একদিন আগেই প্রধানমন্ত্রী নরেন্দ্র মোদি (PM Narendra Modi) বলেন, “প্রার্থনা করছি, দেবী লক্ষ্মীর আশীর্বাদ যেন দরিদ্র ও মধ্যবিত্তের উপর বর্ষিত হয়।” রাজনৈতিক মহল এই উক্তিকে ইঙ্গিত বলেই মনে করছে।

২০২৪ সালের লোকসভা নির্বাচনে বেশ বড় ধাক্কা খেয়েছিল বিজেপি সরকার। মধ্যবিত্ত এবং নিম্নবিত্ত শ্রেণির একাংশের মুখ ফিরিয়ে নেওয়াই একক সংখ্যাগরিষ্ঠতা হারানোর অন্যতম কারণ তা সম্যক বুঝেছে শাসকদল। সে কারণেই এবার আশা করা হচ্ছে, তাদের খুশি করতে পারেন সীতারামন। দেওয়া হতে পারে আয়করে ছাড়।

আরও পড়ুন: মোদির মহাকুম্ভ স্নান দিল্লি ভোটের দিন

নতুন ট্যাক্স রেজিমে বার্ষিক ৩ লক্ষ টাকা পর্যন্ত আয়ে কর দিতে হয় না। এবার তা বাড়িয়ে পাঁচ লক্ষ টাকা হতে পারে। ১৫ লক্ষ টাকা পর্যন্ত আয়ে করে ছাড় দেওয়া হতে পারে।

তবে আর্থিক সংস্কারের পথে কতটা হাঁটবে বিজেপি সরকার তা নিয়ে সংশয় থেকেই যাচ্ছে। প্রয়াত মনমোহন সিং (Manmohan Singh) অর্থমন্ত্রী থাকাকালীন পি ভি নরসিমা রাওয়ের (PV Narsimha Rao) সরকার ১৯৯১ সালের বাজেট সংস্কারে মনোযোগী হয়েছিল। তার সুফলও মেলে পরবর্তীতে। কিন্তু সংখ্যাগরিষ্ঠতা হারানো শরিক নির্ভর বিজেপি সরকার ততটা সাহস দেখাবে বলে মনে করছে না ওয়াকিবহাল মহল। কারণ আর্থিক সংস্কার দীর্ঘমেয়াদি ভিত্তিতে উপকারী হলেও প্রাথমিকভাবে মূল্যবৃদ্ধি দেখা দিতে পারে।

দেখুন খবর: